Neuvoston päätelmät

26 päivältä kesäkuuta 1997,

komission tiedonanto yhteisön ulkoisesta kauppapolitiikasta standardien ja vaatimustenmukaisuuden arvioinnin alalla

(2001/C 8/01)

1. Neuvosto korostaa, että on tärkeää vähentää maailmanmarkkinoilla olevia teknisiä esteitä ja estää uusien esteiden syntyminen, jotta helpotettaisiin yhteisön kauppaa ja tuotteiden markkinoille pääsyä, mikä edistäisi vientiä ja loisi työpaikkoja.

2. Neuvosto on samaa mieltä siitä, että tämän tavoitteen saavuttamiseksi kokonaisvaltaisen, johdonmukaisen ja toiminnallisen ulkoisen strategian toteuttaminen on tärkeää. Kyseiseen strategiaan olisi sisällyttävä alakohtaisten ja maantieteellisten painopistealueiden säännöllinen arviointi, jossa otetaan huomioon kaupalliset edut sekä strategian tulosten arviointi. Tämän ulkoisen strategian toteuttaminen ei saisi kuitenkaan haitata oikeutettuja pyrkimyksiä parantaa terveyden, turvallisuuden ja ympäristön suojelua eikä vaarantaa yhteismarkkinoiden sääntelyjärjestelmää. Siinä on myös otettava huomioon yhteisön sitoutuminen monenväliseen kauppajärjestelmään.

3. Yhteisöllä on käytettävissään monipuolinen kokoelma välineitä ja toimintamalleja: Maailman kauppajärjestön kaupan teknisiä esteitä koskeva sopimus, standardien ja teknisten säännösten yhdenmukaistaminen, vaatimustenmukaisuuden arvioinnin vastavuoroista tunnustamista koskevat sopimukset, tekninen apu ja toiminta sääntelyä koskevan yhteistyön alalla. Tavoitteeksi olisi asetettava sopivimpien välineiden ja toimintamallien määrittely ja niiden koordinoidun käytön varmistaminen.

4. Neuvosto pitää tätä tavoitetta ensisijaisena ja suhtautuu myönteisesti komission tiedonantoon, joka koskee yhteisön ulkoista kauppapolitiikkaa standardien ja vaatimustenmukaisuuden arvioinnin alalla sekä kyseisellä alalla noudatettavaa strategiaa. Myös neuvosto katsoo, että yhteisön tavoitteisiin olisi sisällyttävä:

- monenvälisissä puitteissa sen varmistaminen, että kaikki osapuolet panevat täysimääräisesti täytäntöön kaupan teknisiä esteitä koskevan WTO-sopimuksen, sekä kahdenvälisissä puitteissa vastaavat sopimukset tai muut esteiden vähentämiseen tarkoitetut toimenpiteet,

- standardien, säännösten ja vaatimustenmukaisuuden arviointimenettelyjen kansainvälisen yhdenmukaistamisen edistäminen,

- vaatimustenmukaisuuden arviointia koskevien sopimusten neuvotteleminen, jotta vähennettäisiin testaus- ja varmentamiskustannuksia muilla markkinoilla,

- koordinoinnin ja johdonmukaisuuden parantaminen yhteisön ja jäsenvaltioiden teknisen avun ohjelmien välillä sen varmistamiseksi, että kumppanuusmaiden sääntelyjärjestelmät ovat avoimet ja edistävät paremmin ulkoisen kaupan tavoitteita,

- sääntelyä koskeva yhteistyö, jolla on määrä yhdenmukaistaa säännöksiä ja standardeja muiden kauppakumppaneiden kanssa.

5. Neuvosto on tyytyväinen tiedonannon V jaksossa annettujen suositusten yleislinjaan ja haluaa korostaa seuraavia tekijöitä, jotka sen mielestä olisi tuotava esiin yhteisön strategiassa.

A STANDARDEIHIN JA VAATIMUSTENMUKAISUUDEN ARVIOINTIIN LIITTYVÄT KYSYMYKSET

- Neuvosto on tyytyväinen WTO:n ministerikokouksessa Singaporessa joulukuussa 1996 hyväksyttyyn kaupan teknisiä esteitä käsittelevän komitean selontekoon. Neuvosto korostaa myös, että on tärkeää tarkistaa joka kolmas vuosi uuden, kaupan teknisiä esteitä koskevan sopimuksen toimivuutta ja täytäntöönpanoa; tarkistuksen on määrä tapahtua vuoden 1997 loppuun mennessä, ja neuvosto toteaa yhteisön toimittaneen äskettäin ehdotuksia asiaa hoitavalle WTO:n komitealle.

Tältä osin neuvosto katsoo, että kansainvälisten standardien ja säännösten laajempi käyttö on tärkeää kaupan teknisten esteiden poistamisen kannalta, ja on tietoinen WTO:n ja kansainvälisten standardointijärjestöjen välisen kiinteän suhteen merkityksestä; neuvosto toteaa myös, että on tärkeää kannustaa kauppakumppaneita vahvistamaan kansainväliseen ja eurooppalaiseen käytäntöön perustuvia tai niiden kanssa yhteensopivia standardeja ja sääntelytoimia, mukaan lukien pakollisten säännösten antaminen yleisten vaatimusten muodossa yhteisön "uuteen lähestymistapaan" liittyvien direktiivien mukaisesti, sekä kannustaa järjestelyjä, joiden avulla alueelliset ja kansalliset standardointijärjestöt voivat sopia yhteistyöstä yhteensopivien tulosten varmistamiseksi kansainvälisten standardointijärjestöjen kanssa sekä tarpeettoman päällekkäisyyden poistamiseksi.

- Kun harkitaan, olisiko yhteisön osallistuttava ja missä tilanteissa tiiviimmin kansainvälisten sääntöjä ja standardeja laativien elinten työhön, neuvosto kehottaa komissiota tutkimaan tällaisen osallistumisen vaikutusta käytännössä toimivallan jakoon kansallisten ja eurooppalaisten elinten välillä.

- Neuvosto pitää olennaisena sitä, että yhteisö määrittää edelleen maantieteellisiä ja alakohtaisia painopistealoja. Neuvosto kehottaa komissiota toimittamaan tarpeelliset tiedot kyseisten painopistealueiden määrittämiseksi sekä niiden että tavoitteiden saavuttamisessa käytettyjen keinojen uudelleenarvioimiseksi säännöllisin väliajoin.

B VAATIMUSTENMUKAISUUDEN ARVIOINTIA KOSKEVAT SOPIMUKSET

- Neuvosto painottaa, että yhdenmukaistamista koskevia aloitteita ja vastavuoroista tunnustamista koskevia sopimuksia olisi tehtävä tapauskohtaisesti. Koska teollisuus kuitenkin pitää standardien ja sääntelyn laajempaa kansainvälistä yhdenmukaistamista tärkeänä, yhteisön olisi varmistettava, että vastavuoroista tunnustamista koskevat sopimukset tukevat tätä päämäärää aina kun se on mahdollista.

- Neuvosto toteaa, että neuvottelut vaatimustenmukaisuuden arviointia koskevien sopimusten vastavuoroisesta tunnustamisesta, mukaan lukien Keski- ja Itä-Euroopan maiden (Kide-maat) kanssa tehtävät vaatimustenmukaisuuden arviointia koskevat Eurooppa-sopimukset, käydään neuvoston laatimien erityisten neuvotteluohjeiden mukaisesti.

Erityisesti vaatimustenmukaisuuden arviointia koskevien Eurooppa-sopimusten osalta neuvosto katsoo, että neuvotteluissa olisi varmistettava asteittainen yhdenmukaistaminen yhteisön oikeuden kanssa sovitun aikataulun mukaisesti.

Lisäksi neuvosto pyytää, että komissio tekee lisäneuvotteluja aloittaessaan arvioinnin mahdollisista kaupallisista vaikutuksista. Kyseinen arviointi olisi otettava huomioon valittaessa aloja, jotka alusta alkaen sisällytetään vaatimustenmukaisuuden arviointia koskeviin sopimuksiin. Neuvosto odottaa myös sopimusten tasapuolisuuden pikaista arviointia sekä kaupallisella tasolla että markkinoille pääsyn osalta.

C TEKNISET AVUSTUSOHJELMAT STANDARDOINNIN JA VARMENTAMISEN ALALLA

- Neuvosto korostaa, että teknisissä avustusohjelmissa olisi mahdollisuuksien mukaan kannustettava standardien ja säännösten kansainvälistä yhdenmukaistamista, mikä helpottaa vastavuoroista tunnustamista, jotta varmistetaan vapaa kauppa ja taataan samalla korkeatasoinen terveyden, turvallisuuden ja ympäristön suojelu sekä lujitetaan sääntely-yhteistyön muita muotoja.

- Neuvosto painottaa sitä, että eurooppalaisten tai kansallisten järjestöjen ja jäsenvaltioiden sääntelyviranomaisten olisi osallistuttava paljon laajemmin teknisiin avustusohjelmiin. Päällekkäisyyksien välttämiseksi kahdenvälisten ja yhteisön ohjelmien olisi oltava avoimempia ja keskenään yhdenmukaisempia. Lisäksi neuvosto kannattaa suositusta, jonka mukaan yhteisön ohjelmissa on varmistettava niiden riippumaton tarkistaminen.

D SÄÄNTELYÄ KOSKEVA YHTEISTYÖ

- Neuvosto toteaa, että sääntely-yhteistyössä tarvitaan kahdenvälistä toimintaa standardoinnin ja varmentamisen osalta, tämän kuitenkaan rajoittamatta kansainvälisiä velvoitteita. Kyseisessä toiminnassa olisi pääasiassa pyrittävä lisäämään avoimuutta, ja siinä olisi luotava perusta osapuolten keskinäiselle yhteisymmärrykselle. Tämän pitäisi myös helpottaa kansainvälisen yhdenmukaistamisen puitteissa tehtävää työtä. Joka tapauksessa neuvoston olisi asianmukaisesti osallistuttava toimintaan, ja sille olisi tiedotettava kaikesta edistymisestä ja toimien tuottamista tuloksista, myös alakohtaisten ja maantieteellisten painopistealueiden määrittelemisestä.

- Neuvosto katsoo myös, että koordinointia olisi lisättävä ja että niiden kolmansien maiden kanssa, joita asia koskee, olisi aloitettava jatkuva vuoropuhelu, jotta sääntelyä koskevista kysymyksistä ja suurimmilla markkinoilla olevista esteistä saataisiin paremmin tietoa ja jotta voitaisiin seurata sääntelyssä tapahtuvia muutoksia sekä vaikuttaa niihin.

E 113-KOMITEAN TEKNISEN TYÖRYHMÄN VALTUUKSIEN LAAJENTAMINEN

Neuvosto kehottaa 113 artiklan mukaista komiteaa toteuttamaan kaikki tarvittavat toimenpiteet sen varmistamiseksi, että yhteisön ulkoista kauppapolitiikkaa standardien ja vaatimustenmukaisuuden alalla toteututetaan kokonaisvaltaisella, yhtenäisellä ja toimivalla tavalla.

Näihin toimenpiteisiin olisi kuuluttava nykyisen teknisen työryhmän valtuuksien laajentaminen siinä määrin, kuin se on tarpeen yhtenäisen politiikan varmistamiseksi.